Source: http://www.trnava-vuc.sk/sk/zdruzenie-miest-obci-slovenska/zdruzenie-miest-obci-galantsko-saliansko/stanovy
Timestamp: 2013-05-19 02:17:17+00:00
Document Index: 5532209

Matched Legal Cases: ['§ 20', '§ 20', '§ 20', '§ 20', '§ 20', '§ 70']

Stanovy | TRNAVSKÝ SAMOSPRÁVNY KRAJ
Stanovy Nachádzate sa tuDomov / ZDRUŽENIE MIEST A OBCÍ SLOVENSKA / Združenie miest a obcí Galantsko - Šaliansko / Stanovy Združenie obcí záhorskej oblasti
Združenie miest a obcí JE Jaslovské Bohunice
Združenie miest a obcí Galantsko - Šaliansko
Mestá a obce v Trnavskom samosprávnom kraji
Združenia miest a obcí galantsko-šalianskeho regiónu
zakladatelia Združenia miest a obcí galantsko-šalianskeho regiónu založili v súlade s § 20b a nasl. Zákona č. 369/1990 Zb. o obecnom zriadení v znení neskorších predpisov, združenie miest a obcí pod názvom
Združenie miest a obcí galantsko-šalianskeho regiónu /ďalej len ZMO GA-SA/
Názov združenia: Združenie miest a obcí galantsko-šalianskeho regiónu.
Skrátený názov je ZMO GA-SA.
Sídlom združenia je: Mestský úrad Galanta, Mierové námestie č. 940/1, 924 18 Galanta.
Združenie je dobrovoľným, nezávislým, nepolitickým združením miest a obcí regiónu galantsko-šalianska, ktoré bolo založené na ustanovujúcom Valnom zhromaždení dňa 12.10.2007 v Galante.
Združenie obcí je právnickou osobou podľa § 20b ods. 2 Zákona č. 369/1990 Zb. o obecnom zriadení v platnom znení, ktorá vzniká registráciou na Obvodnom úrade v Trnave.
Právne pomery združenia sa riadia Zákonom o obecnom zriadení, Občianskym zákonníkom a ďalšími všeobecne záväznými právnymi predpismi a týmito Stanovami.
Ciele a predmet činnosti Združenia
Cieľom Združenia je cieľavedomejšie spoločné presadzovanie ochrany záujmov regiónu, rozvoj efektívnej spolupráce miest a obcí, vzájomnej výmeny skúseností a hľadanie spoločných ciest pri riešení problémov dotknutého územia najmä v oblastiach spoločenských, spoločensko-ekonomických, ekologických, environmentálnych, sociálnych, duchovných a kultúrnych, športovo-turistických, výchovno-vzdelávacích a investičných v súlade s § 20b ods. 4 a nasl. Zákona č. 369/1990 Zb. o obecnom zriadení v znení neskorších predpisov.
orientácia na rozvoj regiónu v súlade s Národným plánom regionálneho rozvoja,
realizácia rozvojových projektov na podporu vytvárania podmienok pre investovanie v regióne z vnútorných a vonkajších zdrojov,
aktivizovanie regiónu v oblasti získavania domácich a zahraničných grantov rozvíjaním cezhraničnej spolupráce a interregionálnej spolupráce,
podporovanie vstupu zahraničných investícií do regiónov a iniciovanie budovania podnikateľských inkubátorov a priemyselných parkov,
zabezpečovanie technicko-ekonomických štúdií, poradenstva pri tvorbe, implementácii, monitoringu rozvojových projektov,
poskytovanie konzultačných služieb,
budovanie vzťahu verejnosti k regiónu organizovaním seminárov a výstav, ako aj prezentácie regionálnych projektov a iniciatív,
koordinácia aktivít a spolupráca so subjektmi podieľajúcich sa na zabezpečovaní regionálneho rozvoja ( v prípade potreby realizácie programov a projektov EÚ),
organizovanie spolupráce so zahraničnými partnerskými organizáciami a podpornými fondmi,
zabezpečenie vypracúvania regionálnych rozvojových štúdií,
vytváranie regionálnych informačných systémov a databáz,
organizovanie odbornej školiacej činnosti,
podpora rozvoja cestovného ruchu, kultúrnych a spoločenských akcií obcí,
pomoc a podpora rozvoju občianskych iniciatív a komunitných projektov,
pomoc a podpora rozvoja poľnohospodárstva,
koordinácia propagácie regiónu, jeho subjektov, ako aj produktov duchovných kvalít a hodnôt a jeho prírodných podmienok,
vzájomná výmen skúseností členov združenia,
iniciovanie a podpora aktivít v oblastiach spoločenských, hospodársko-ekonomických, ekologických, environmentálnych, sociálnych, duchovných, kultúrnych a športovo-turistických,
podpora sociálnej sféry, zameraná na rozvoj starostlivosti o zdravie obyvateľov, rozvoj humanitnej a sociálnej starostlivosti,
združovanie obcí a miest pri zjednocovaní postupu pri plnení im zverených práv a povinností,
zovšeobecňovať skúsenosti z uplatňovania princípov samospráv miest a obcí a foriem účasti občanov na správe vecí verejných v tuzemsku i zahraničí,
spolupracovať so ZMOS, orgánmi štátnej správy, VÚC a inými organizáciami na príprave legislatívnych noriem,
podporiť rozvoj turizmu a zamestnanosti, pracovného potenciálu, využitie surovín a prírodných potenciálov v rámci regiónu,
podporovať rozvoj vodáckych športov, cyklo a agroturistiky.
Členmi Združenia sú obce, reprezentované ich štatutárnymi orgánmi, ktoré podpísali Zmluvu o združení a pristúpili k Stanovám združenia.
Podmienkou vzniku členstva obce v Združení je schválenie vstupu obce do Združenia zastupiteľstvom príslušnej obce.
Obec sa stáva členom Združenia po zaplatení členského príspevku.
Členstvo ďalšej obce v Združení vzniká pristúpením k zmluve o založení Združenia po súhlase valného zhromaždenia a zaplatením členského príspevku.
písomnou výpoveďou, ktorá sa doručuje predsedovi Združenia. Výpovedná lehota je trojmesačná a začína plynúť prvým kalendárnym dňom nasledujúceho mesiaca,
vylúčením na základe uznesenia valného zhromaždenia pre porušenie Stanov.
zúčastňovať sa a hlasovať na rokovaniach valného zhromaždenia Združenia,
predkladať valnému zhromaždeniu iniciatívne návrhy na činnosť v súlade s cieľmi a predmetom činnosti Združenia,
byť informovaný o aktivitách Združenia,
kontrolovať činnosť orgánov Združenia,
platiť členský príspevok v určenej výške a v určenom termíne,
vysporiadať svoje záväzky pri zániku členstva v Združení.
Každý člen Združenia je povinný do 10 dní od založenia Združenia alebo do 10 dní od pristúpenia k zmluve o združení zaplatiť členský príspevok vo výške 1,- Sk na obyvateľa obce.
Člen Združenia každoročne zaplatí členský príspevok do 28.2. príslušného kalendárneho roka, pričom sa ráta s počtom obyvateľov v obci k 31.12. predošlého roka. Pri založení Združenia sa členský príspevok zaplatí do 10 dní od podpísania zmluvy o jeho založení.
Výšku členského príspevku môže určovať a meniť len Valné zhromaždenie.
Získané finančné prostriedky z členských príspevkov sú výlučne majetkom Združenia a môžu byť použité len na výdavky súvisiace s jeho činnosťou.
Valné zhromaždenie je uznášaniaschopné, ak je prítomná nadpolovičná väčšina delegátov.
Valné zhromaždenie sa schádza podľa potreby, najmenej však raz za šesť mesiacov a zvoláva ho predseda združenia. Predseda združenia je povinný zvolať Valné zhromaždenie, ak o to požiada aspoň 1/3 členov.
Valné zhromaždenie rokuje vždy v zbore. Spôsobilé rokovať a unášať sa je vtedy, ak je prítomná nadpolovičná väčšina všetkých zástupcov Združenia. Na prijatie uznesenia Valného zhromaždenia je potrebný súhlas nadpolovičnej väčšiny prítomných zástupcov okrem prípadov, ak sa hlasuje:
o zmene Stanov, alebo,
o voľbe a odvolaní predsedu Združenia, keď je potrebná nadpolovičná väčšina hlasov všetkých zástupcov Združenia.
voliť a odvolávať predsedu Združenia, členov Rady Združenia a Kontrolnej komisie,
schvaľovať a upravovať Stanovy združenia, rokovací poriadok, pravidlá hospodárenia,
schvaľovať a upravovať členský príspevok na príslušný rok, rozpočet a ročnú účtovnú uzávierku združenia,
schvaľovať pravidlá hospodárenia, základné programové dokumenty, týkajúce sa činnosti združenia.
rozhodovať o vylúčení členov, prijímaní nových členov a zrušení Združenia alebo jeho zlúčení s iným združením.
Predseda Združenia je jeho štatutárnym orgánom, oprávneným konať v mene Združenia obcí. Predseda Združenia
zvoláva a vedie zasadnutie Valného zhromaždenia a Rady združenia a podpisuje ich uznesenia.
predkladá Valnému zhromaždeniu správy o činnosti Združenia,
je predsedom Rady združenia ex offo
v prípade potreby, po prerokovaní Radou združenia menuje externé odborné komisie,
objednáva odborné expertízy, resp. iné odborné služby pre potreby plnenia Valným zhromaždením schválených úloh.
Rada je výkonným orgánom Združenia, ktorý riadi činnosť Združenia medzi zasadnutiami Valného zhromaždenia. Rada Združenia je najmenej päťčlenná.
Do pôsobnosti Rady Združenia patrí najmä:
pripravovať zasadnutia Valného zhromaždenia,
spolupracovať s predsedom Združenia pri príprave návrhov predkladaných Valnému zhromaždeniu,
zabezpečovať plnenie uznesení Valného zhromaždenia,
viesť evidenciu členov Združenia.
Rada sa schádza podľa potreby, zvoláva ju predseda Združenia, najmenej však raz za tri mesiace.
Rada je uznášaniaschopná, ak je prítomná nadpolovičná väčšina všetkých jej členov. Na platné uznesenie je potrebná nadpolovičná väčšina prítomných členov.
Rada združenia je volená na obdobie 4 rokov.
Kontrolná komisia je kontrolným orgánom Združenia, volený Valným zhromaždením spomedzi hlavných kontrolórov členských miest a obcí podľa princípu teritoriality (pomerné zastúpenie jednotlivých geografických oblastí regiónu).
Kontrolná komisia je trojčlenná, jej volebné obdobie je štvorročné. Po uplynutí volebného obdobia môžu delegovať do volieb svojich zástupcov iba tie obce, ktoré v predchádzajúcom volebnom období v Kontrolnej komisii neboli zastúpené, pokiaľ každá členská obec nebude týmto spôsobom v kontrolnej komisii vystriedaná.
Do pôsobnosti Kontrolnej komisie Združenia patrí najmä:
vypracovať každoročne správu o hospodárení Združenia a predkladať ju Valnému zhromaždeniu spolu s návrhmi opatrení na nápravu, vrátane návrhov na uplatnenie právnej zodpovednosti,
predkladať stanovisko k návrhu rozpočtu a k návrhu ročnej účtovnej uzávierky,
predkladať Valnému zhromaždeniu správu o výsledkoch svojej činnosti.
Majetok Združenia a hospodárenie s jeho majetkom
Zdrojmi majetku Združenia sú predovšetkým finančné a iné prostriedky
členský príspevok poskytovaný členmi Združenia,
dotácie a subvencie, dary a granty,
výnosy z vlastnej hospodárskej činnosti Združenia,
nefinančný majetok – hmotný, know-how.
Hospodárenie s majetkom sa riadi podľa zásad riadneho hospodárenia v súlade s príslušnými všeobecne záväznými právnymi predpismi.
Celý hmotný a nehmotný majetok Združenia je nedotknuteľným vlastníctvom združenia, ktorý slúži výlučne na plnenie cieľov Združenia.
Finančné prostriedky Združenia sa ukladajú na samostatný účet zriadený na tento účel.
Prostriedky Združenia sa použijú na plnenie cieľov a predmetu Združenia uvedených v Stanovách , v rozsahu schválenom Valným zhromaždením, ktoré rozhoduje o pridelení prostriedkov na vlastné aktivity, ale aj na základe žiadosti alebo projektu.
Prostriedky Združenia možno použiť len na účel, na ktorý boli poskytnuté. Na čerpanie prostriedkov nie je právny nárok.
Nevyčerpané prostriedky a prostriedky získané od Združenia na základe nepravdivých a nesprávnych informácií sa musia Združeniu bezodkladne vrátiť.
Prostriedky Združenia je možné poskytnúť na materiálovo-technické zabezpečenie činnosti Združenia, na odmeňovanie administratívnych zamestnancov aparátu Združenia a na úhradu vynaložených nákladov pre zabezpečenie činnosti Združenia.
Rozpočet a účtovníctvo Združenia
Základom finančného hospodárenia je rozpočet Združenia, ktorý sa zostavuje na obdobie jedného kalendárneho roka.
Rozpočet Združenia obsahuje príjmy a výdavky spojené s činnosťou Združenia.
Združenie vedie účtovníctvo podľa príslušných predpisov. Ročnú účtovnú závierku Združenia overuje audítor.
Združenie sa môže zrušiť rozhodnutím Valného zhromaždenia.
Na zánik a zrušenie Združenia sa použije § 20f ods. 1 Zákona č. 369/1990 Zb. o obecnom zriadení v platnom znení a primerane § 20a ods. 2, Občianskeho zákonníka a § 70-75 Obchodného zákonníka s tým, že likvidátora menuje a jeho odmenu určuje Valné zhromaždenie Združenia.
Po zrušení Združenia sa uskutoční jeho likvidácia, pokiaľ majetok neprechádza rozhodnutím Valného zhromaždenia na právneho nástupcu, ktorý musí plniť verejnoprospešné ciele v dotknutom regióne.
Pri likvidácii Združenia sa najprv uhradia všetky dlhy. Likvidačný zostatok sa rozdelí podľa kľúča, určeného Valným zhromaždením všetkým členom Združenia.
Zmena a účinnosť Stanov Združenia
O zmenách Stanov Združenia rozhoduje Valné zhromaždenie svojim uznesením. Stanovy boli schválené na ustanovujúcom Valnom zhromaždení Združenia miest a obcí galantsko – šalianskeho regiónu dňa 12.10.2007. Účinnosť nadobúdajú dňom registrácie Združenia na príslušnom Obvodnom úrade
V Galante 12.10.2007
k stanovám združenia obcí
Stanovy združenia obcí Združenie miest a obcí galantsko-šalianskeho regiónu zo dňa 12.10.2007 sa menia nasledovne:
Pôvodné znenie bodu 1 a bod 2 sa vypúšťa a nahrádza nasledovným textom:
Každý člen Združenia je povinný do 10 dní od založenia Združenia alebo od pristúpenia k zmluve o združení zaplatiť členský príspevok vo výške 0,0332 EUR na obyvateľa obce.
Člen Združenia každoročne zaplatí členský príspevok do 30.04. príslušného roka, pričom sa ráta s počtom obyvateľov v obci k 31.12 predošlého roka. Pri založení Združenia sa členský príspevok zaplatí do 10 dní od podpísania zmluvy o jeho založení.
Ostatné ustanovenia stanov združenia obcí zostávajú nezmenené.
Tento dodatok č.1 k stanovám združenia obcí schválilo Valné zhromaždenie na svojom zasadnutí dňa: 11.03.2010.
V Galante dňa 11.03.2010